(ສພຊ) ກອງປະຊຸມຄົບຄະນະຂອງກຳມາທິການເສດຖະກິດ, ເຕັກໂນໂລຊີ ແລະ ສິ່ງແວດລ້ອມ (ກສຕສ) ສະພາແຫ່ງຊາດ ປະຈຳປີ 2017 ໄດ້ອັດລົງດ້ວຍຜົນສຳເລັດອັນຈົບງາມ ພາຍຫລັງດຳເນີນມາເປັນເວລາ 3 ວັນ ໃນລະຫວ່າງວັນທີ 21-23 ກັນຍາຜ່ານມາ ທີ່ຫ້ອງປະຊຸມສູນຮ່ວມມືສາກົນ ແລະ ການເຝິກອົບຮົມ (ICTC) ຫລັກ 5 ໂດຍການເຂົ້າຮ່ວມຂອງທ່ານ ບຸນປອນ ບຸດຕະນະວົງ ຮອງປະທານສະພາແຫ່ງຊາດ (ສພຊ) ຜູ້ຊີ້ນຳວຽກງານຂົງເຂດເສດຖະກິດ, ແຜນການ ແລະ ວັດທະນະທຳ ປະທານກອງປະຊຸມຄັ້ງນີ້ແມ່ນທ່ານ ບຸນປອນ ສີສຸລາດ ປະທານ ກສຕສ; ເຂົ້າຮ່ວມມີບັນດາທ່ານຮອງກຳມາທິການດັ່ງກ່າວ, ສະມະຊິກສະພາແຫ່ງຊາດ ທີ່ເປັນກຳມະການ ກສຕສ, ປະທານຄະນະກຳມະການເສດຖະກິດ, ແຜນການ ແລະ ການເງິນ ສະພາປະຊາຊົນແຂວງ (ສພຂ) ທົ່ວປະເທດ, ຕາງໜ້າກຳມາທິການຕ່າງໆຂອງ ສພຊ, ຄະນະເລຂາທິການ ສພຊ, ບັນດາກະຊວງ, ອົງການ, ຫົວໜ້າ-ຮອງຫົວໜ້າກົມ ແລະ ວິຊາການຂອງ ກສຕສ ພ້ອມດ້ວຍພາກສ່ວນກ່ຽວຂ້ອງ.
ກອງປະຊຸມຄັ້ງນີ້, ກໍເພື່ອຮັບຟັງການສະຫລຸບການເຄື່ອນໄຫວວຽກງານປະຈຳປີ 2017 ແລະ ເຜີຍແຜ່ທິດທາງປະຈຳປີ 2018 ຂອງ ກສຕສ ທັງປະກອບຄຳເຫັນໃສ່ຮ່າງກົດໝາຍຂົງເຂດເສດຖະກິດ 6 ສະບັບ ທີ່ຈະເອົາເຂົ້າສູ່ກອງປະຊຸມສະໄໝສາມັນເທື່ອທີ 4 ຂອງ ສພຊ ຊຸດທີ VIII ປັບປຸງໃໝ່ 3 ສະບັບຄື: ກົດໝາຍວ່າດ້ວຍບໍ່ແຮ່, ວ່າດ້ວຍຊັບສິນທາງປັນຍາ ແລະ ວ່າດ້ວຍຜັງເມືອງ; ສ້າງໃໝ່ 3 ສະບັບຄື: ກົດໝາຍວ່າດ້ວຍອຸຕຸນິຍົມ ແລະ ອຸທົກກະສາດ, ວ່າດ້ວຍການປົກປ້ອງອຸດສາຫະກຳພາຍໃນ ແລະ ວ່າດ້ວຍການຖ່າຍທອດເຕັກໂນໂລຊີ; ພ້ອມນັ້ນ, ຍັງເປັນການກວດກາຄືນການຈັດຕັ້ງປະຕິບັດຂອງຂະແໜງການທີ່ກ່ຽວຂ້ອງຕາມມະຕິຂອງກອງປະຊຸມ ສພຊ ວ່າດ້ວຍການຮັບຮອງເອົາແຜນການຕິດຕາມກວດກາກ່ຽວກັບການອອກນິຕິກຳລຸ່ມກົດໝາຍ ແລະ ຜົນກະທົບຈາກການນຳໃຊ້ສານເຄມີອັນຕະລາຍເກີນຄ່າມາດຕະຖານ ຕໍ່ກັບສິ່ງແວດລ້ອມ ແລະ ທຳມະຊາດ ສະບັບເລກທີ 18/ສພຊ, ລົງວັນທີ 28 ພະຈິກ 2016; ພ້ອມທັງປຶກສາຫາລື, ຄົ້ນຄວ້າບັນຫາທີ່ຕິດພັນກັບຂົງເຂດເສດຖະກິດ ເພື່ອກະກຽມຄວາມພ້ອມໃນການນຳເອົາຫົວຂໍ້ການຕິດຕາມກວດກາທີ່ເປັນບັນຫາພົ້ນເດັ່ນໃນສັງຄົມ ເປັນຕົ້ນແມ່ນຮ່າງແຜນຈັດສັນທີ່ດິນແຫ່ງຊາດ ແລະ ໃຫ້ຂະແໜງການທີ່ກ່ຽວຂ້ອງລາຍງານຄວາມຄືບໜ້າກ່ຽວກັບຮ່າງແຜນຈັດສັນທີ່ດິນແຫ່ງຊາດດັ່ງກ່າວ ເພື່ອເປັນຂໍ້ມູນພື້ນຖານລາຍງານໃຫ້ຄະນະປະຈຳສະພາແຫ່ງຊາດ.
ໃນທີ່ປະຊຸມ, ຜູ້ເຂົ້າຮ່ວມໄດ້ຄົ້ນຄວ້າ ແລະ ປະກອບຄຳຄິດເຫັນຢ່າງກົງໄປກົງມາໃສ່ບົດສະຫລຸບການເຄື່ອນໄຫວປະຈຳປີ 2017 ແລະ ແຜນການເຄື່ອນໄຫວວຽກງານປະຈຳປີ 2018 ຂອງ ກສຕສ, ບັນດາກົດໝາຍຂົງເຂດເສດຖະກິດ ທີ່ຈະນຳເຂົ້າສູ່ກອງປະຊຸມສາມັນເທື່ອທີ 4 ຂອງ ສພຊ ຊຸດທີ VIII ຈຳນວນ 6 ສະບັບ, ສະພາບການຈັດຕັ້ງປະຕິບັດຂອງຂະແໜງການທີ່ກ່ຽວຂ້ອງຕາມມະຕິຂອງກອງປະຊຸມ ສພຊ ວ່າດ້ວຍການຮັບຮອງເອົາແຜນການຕິດຕາມກວດກາກ່ຽວກັບການອອກນິຕິກຳລຸ່ມກົດໝາຍ ແລະ ຜົນກະທົບຈາກການນຳໃຊ້ສານເຄມີອັນຕະລາຍເກີນຄ່າມາດຕະຖານຕໍ່ກັບສິ່ງແວດລ້ອມ ແລະ ທຳມະຊາດ ສະບັບເລກທີ 18/ສພຊ, ລົງວັນທີ 28 ພະຈິກ 2016 ແລະ ຮ່າງແຜນຈັດສັນດິນແຫ່ງຊາດ ເພື່ອເປັນຂໍ້ມູນພື້ນຖານລາຍງານໃຫ້ຄະນະປະຈຳສະພາແຫ່ງຊາດ.
ໂອກາດດັ່ງກ່າວ, ທ່ານ ບຸນປອນ ບຸດຕະນະວົງ ໄດ້ໂອ້ລົມຕໍ່ທີ່ປະຊຸມວ່າ: ນອກຈາກການປະຕິບັດສາມພາລະບົດບາດຂອງ ສພຊ ແລ້ວ ກໍໃຫ້ເອົາໃຈໃສ່ຄົ້ນຄວ້າເຊື່ອມຊຶມ ແລະ ກຳແໜ້ນພາລະບົດບາດ, ສິດ ແລະ ໜ້າທີ່ຂອງກຳມາທິການເສດຖະກິດ, ເຕັກໂນໂລຊີ ແລະ ສິ່ງແວດລ້ອມ ເພື່ອໃຫ້ສາມາດປະຕິບັດພາລະບົດບາດເປັນເສນາທິການຂອງ ສພຊ ໄດ້ຢ່າງເຕັມສ່ວນ. ພ້ອມກັນນັ້ນ, ກໍເອົາໃຈໃສ່ກ່ຽວກັບການປະສານສົມທົບວຽກງານພາຍໃນກຳມະການ ກໍຄືລະຫວ່າງ ກສຕສ ກັບບັນດາກຳມາທິການພາຍໃນ ສພຊ ແລະ ກຳມາທິການທີ່ກ່ຽວຂ້ອງຂອງສະພາປະຊາຊົນແຂວງ ກໍຄືກະຊວງທີ່ ກສຕສ ຮັບຜິດຊອບເພື່ອແລກປ່ຽນຂໍ້ມູນຂ່າວສານນຳກັນເປັນປົກກະຕິ. ທ່ານຍັງໄດ້ຮຽກຮ້ອງໃຫ້ພ້ອມກັນນຳເອົາໄປຄົ້ນຄວ້າພິຈາລະນາ ແລະ ສຸມສະຕິປັນຍາປະກອບຄວາມຄິດຄວາມເຫັນຕໍ່ບັນດາເນື້ອໃນຂອງກອງປະຊຸມຄັ້ງນີ້, ກໍຄືກະກຽມການປະກອບຄຳເຫັນຕໍ່ກອງປະຊຸມສະໄໝສາມັນ ເທື່ອທີ 4 ຂອງສະພາແຫ່ງຊາດ ຊຸດທີ VIII ເພື່ອໃຫ້ສົມກັບເປັນຕົວແທນປະຊາຊົນ ແຫ່ງສິດຜົນປະໂຫຍດຂອງປະຊາຊົນ ຕາມພາລະບົດບາດຂອງສະພາແຫ່ງຊາດ.
(ນາງ ອາລິນ ສຸພິມມະປະດິດ)